พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศกองบัญชาการทหารสูงสุด กระทรวงกลาโหม พ.ศ. 2546

พระราชกฤษฎีกา
แบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด
กระทรวงกลาโหม
พ.ศ. ๒๕๔๖

ภูมิพลอดุลยเดช
ป.ร.
ให้ไว้ ณ วันที่
๑๖ กันยายน พ.ศ. ๒๕๔๖
เป็นปีที่ ๕๘
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรปรับปรุงการแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม

อาศัยอำนาจตามความในมาตรา
๒๒๑ ของรัฐธรรมนูญแห่งราชอาณาจักรไทย และมาตรา ๑๘ วรรคหนึ่ง แห่งพระราชบัญญัติจัดระเบียบราชการกระทรวงกลาโหม
พ.ศ. ๒๕๐๓ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม พ.ศ. ๒๕๔๖

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้ยกเลิกพระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม พ.ศ. ๒๕๓๘

มาตรา ๔  ให้แบ่งส่วนราชการกองทัพอากาศ กองบัญชาการทหารสูงสุด
กระทรวงกลาโหม ดังนี้
(๑) สำนักงานเลขานุการกองทัพอากาศ
(๒) กรมสารบรรณทหารอากาศ
(๓) กรมกำลังพลทหารอากาศ
(๔) กรมข่าวทหารอากาศ
(๕) กรมยุทธการทหารอากาศ
(๖) กรมส่งกำลังบำรุงทหารอากาศ
(๗) กรมกิจการพลเรือนทหารอากาศ
(๘) สำนักงานปลัดบัญชีทหารอากาศ
(๙) กรมจเรทหารอากาศ
(๑๐) สำนักงานเทคโนโลยีสารสนเทศทหารอากาศ
(๑๑) กองบัญชาการยุทธทางอากาศ
(๑๒) กองบัญชาการสนับสนุนทหารอากาศ
(๑๓) กองบัญชาการฝึกศึกษาทหารอากาศ
(๑๔) กรมการเงินทหารอากาศ
(๑๕) กรมสวัสดิการทหารอากาศ
(๑๖) ศูนย์วิทยาศาสตร์และพัฒนาระบบอาวุธกองทัพอากาศ
(๑๗) สำนักงานตรวจบัญชีทหารอากาศ
(๑๘) สำนักงานผู้บังคับทหารอากาศดอนเมือง
(๑๙) หน่วยทหารอื่นซึ่งมีฐานะเทียบเท่ากองร้อย กองพัน กรม หรือกองพล
ซึ่งขึ้นตรงต่อกองทัพอากาศ

มาตรา ๕  หน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม มีดังนี้
(๑) สำนักงานเลขานุการกองทัพอากาศ
มีหน้าที่ปฏิบัติงานเลขานุการให้กับผู้บัญชาการทหารอากาศ รองผู้บัญชาการทหารอากาศ
ผู้ช่วยผู้บัญชาการทหารอากาศ เสนาธิการทหารอากาศ
และผู้ดำรงตำแหน่งอื่นตามที่ผู้บัญชาการทหารอากาศมอบหมาย อำนวยการ ประสานงาน
กำกับการและดำเนินการด้านพิธีการของทหาร
(๒) กรมสารบรรณทหารอากาศ มีหน้าที่ดำเนินการเกี่ยวกับการสารบรรณ การธุรการ
การพิพิธภัณฑ์และตำนาน การกฎหมาย และแบบธรรมเนียมของทหาร กับมีหน้าที่กำหนดแนวทาง
ควบคุมและประเมินผลเกี่ยวกับการฝึกศึกษา
และการตรวจตรากิจการในสายวิทยาการด้านสารบรรณ และพระธรรมนูญ
(๓) กรมกำลังพลทหารอากาศ มีหน้าที่วางแผน อำนวยการ ประสานงาน กำกับการ
และควบคุมเกี่ยวกับการฝึกศึกษาของกองทัพอากาศ การสัสดี
และการดำเนินการและพัฒนาเกี่ยวกับกิจการกำลังพลกับมีหน้าที่กำหนดแนวทาง ควบคุม
และประเมินผลเกี่ยวกับการฝึกศึกษา และการตรวจตรากิจการในสายวิทยาการด้านกำลังพล
(๔) กรมข่าวทหารอากาศ มีหน้าที่วางแผน อำนวยการ ประสานงาน กำกับการ
และควบคุมเกี่ยวกับการข่าวกรองและการต่อต้านการข่าวกรอง
ดำเนินการเกี่ยวกับกิจการทหารต่างประเทศ
และควบคุมข้าราชการและนักเรียนของกองทัพอากาศในต่างประเทศ กับมีหน้าที่กำหนดแนวทาง
ควบคุม และประเมินผลเกี่ยวกับการฝึกศึกษา
และการตรวจตรากิจการในสายวิทยาการด้านการข่าวและการต่อต้านการข่าวกรอง
(๕) กรมยุทธการทหารอากาศ มีหน้าที่วางแผน อำนวยการ ประสานงาน กำกับการ
ควบคุมและเสนอนโยบายทางยุทธการ การจัด การฝึกหน่วย การใช้กำลังกองทัพอากาศ การสื่อสารอิเล็กทรอนิกส์ทางยุทธการ
การสงครามอิเล็กทรอนิกส์ การสงครามพิเศษ การประวัติศาสตร์ทหาร
และกิจการตามสนธิสัญญาป้องกันร่วมที่เกี่ยวข้องกับกองทัพอากาศ
กับมีหน้าที่กำหนดแนวทาง ควบคุม และประเมินผลเกี่ยวกับการฝึกศึกษา
และการตรวจตรากิจการในสายวิทยาการด้านยุทธการ
(๖) กรมส่งกำลังบำรุงทหารอากาศ มีหน้าที่วางแผน อำนวยการ ประสานงาน
กำกับการและควบคุมเกี่ยวกับการส่งกำลังบำรุง การพัสดุ และทรัพย์สินของทางราชการ
กับมีหน้าที่กำหนดแนวทางควบคุม และประเมินผลเกี่ยวกับการฝึกศึกษา
และการตรวจตรากิจการในสายวิทยาการด้านส่งกำลังบำรุงแผนที่ และพัสดุ
(๗) กรมกิจการพลเรือนทหารอากาศ มีหน้าที่วางแผน อำนวยการ ประสานงาน
กำกับการ ควบคุม เสนอนโยบายและดำเนินการเกี่ยวกับกิจการพลเรือน
การประชาสัมพันธ์ของกองทัพอากาศกับมีหน้าที่กำหนดแนวทาง ควบคุม
และประเมินผลเกี่ยวกับการฝึกศึกษา และการตรวจตรากิจการในสายวิทยาการด้านกิจการพลเรือนและการประชาสัมพันธ์
(๘) สำนักงานปลัดบัญชีทหารอากาศ มีหน้าที่วางแผน อำนวยการ ประสานงาน
กำกับการ ควบคุม เสนอแนะ และดำเนินการเกี่ยวกับการบริหารทรัพยากร การงบประมาณ
การเงิน การบัญชี การตรวจบัญชี การจัดดำเนินงาน การวิเคราะห์ การสถิติ
และการประสานกรรมวิธีข้อมูลด้านงบประมาณของกองทัพอากาศ กับมีหน้าที่กำหนดแนวทาง
ควบคุม และประเมินผลเกี่ยวกับการฝึกศึกษา
และการตรวจตรากิจการในสายวิทยาการด้านปลัดบัญชี
(๙) กรมจเรทหารอากาศ
มีหน้าที่ตรวจสอบการปฏิบัติราชการของส่วนราชการกองทัพอากาศให้เป็นไปตามนโยบาย
แบบธรรมเนียมของทหาร และตามที่ได้รับมอบหมาย รวมทั้งดำเนินการเกี่ยวกับการนิรภัยการบิน
การนิรภัยภาคพื้น และการสอบสวนเรื่องร้องทุกข์และเรื่องที่ได้รับมอบหมาย
กับมีหน้าที่กำหนดแนวทาง ควบคุม และประเมินผลเกี่ยวกับการฝึกศึกษา
และการตรวจตรากิจการในสายวิทยาการด้านนิรภัย
(๑๐) สำนักงานเทคโนโลยีสารสนเทศทหารอากาศ มีหน้าที่วิเคราะห์ ศึกษา ควบคุม
กำหนดมาตรฐาน และพัฒนาเกี่ยวกับระบบเทคโนโลยีสารสนเทศของกองทัพอากาศ
ตลอดจนสนับสนุนข้อมูลสารสนเทศเพื่อการบริหารให้กับผู้บังคับบัญชาระดับสูงและหน่วยงานของกองทัพอากาศ
(๑๑) กองบัญชาการยุทธทางอากาศ มีหน้าที่เตรียมกำลังทางอากาศ กำลังภาคพื้น
และระบบควบคุมการปฏิบัติทางอากาศของกองบัญชาการยุทธทางอากาศให้พร้อมปฏิบัติการตามที่กองทัพอากาศกำหนด
(๑๒) กองบัญชาการสนับสนุนทหารอากาศ
มีหน้าที่ดำเนินการเกี่ยวกับการส่งกำลังบำรุงทั้งปวงตามที่กองทัพอากาศกำหนด
(๑๓) กองบัญชาการฝึกศึกษาทหารอากาศ มีหน้าที่ดำเนินการเกี่ยวกับการฝึกศึกษาของกำลังพลของกองทัพอากาศตามที่กองทัพอากาศกำหนด
(๑๔) กรมการเงินทหารอากาศ มีหน้าที่อำนวยการ ดำเนินการ กำกับการ
และควบคุมการใช้จ่ายเงินงบประมาณและเงินนอกงบประมาณ การเบิก รับ จ่าย
และเก็บรักษาเงิน และการจัดทำบัญชีเงินกับมีหน้าที่กำหนดแนวทาง ควบคุม
และประเมินผลเกี่ยวกับการฝึกศึกษา และการตรวจตรากิจการในสายวิทยาการด้านการเงิน
(๑๕) กรมสวัสดิการทหารอากาศ มีหน้าที่อำนวยการ
และดำเนินการเกี่ยวกับการสวัสดิการ การสงเคราะห์ และการกีฬาแก่กำลังพลและครอบครัว
กับมีหน้าที่กำหนดแนวทาง ควบคุม และประเมินผลเกี่ยวกับการฝึกศึกษา
และการตรวจตรากิจการในสายวิทยาการด้านสวัสดิการ
(๑๖) ศูนย์วิทยาศาสตร์และพัฒนาระบบอาวุธกองทัพอากาศ
มีหน้าที่อำนวยการและพัฒนาอาวุธยุทธภัณฑ์ ดำเนินการเกี่ยวกับนิวเคลียร์ ชีวะ เคมี และกิจการวิทยาศาสตร์
ซึ่งต้องใช้เทคโนโลยีสูงสนับสนุนสถาบันวิจัยและโรงงานอุตสาหกรรมเพื่อประโยชน์ต่อการวิจัยทางวิทยาศาสตร์
และการพัฒนาเกี่ยวกับอาวุธยุทธภัณฑ์ของกองทัพอากาศ กับมีหน้าที่กำหนดแนวทาง ควบคุม
และประเมินผลเกี่ยวกับการฝึกศึกษา และการตรวจตรากิจการในสายวิทยาการด้านวิทยาศาสตร์
(๑๗) สำนักงานตรวจบัญชีทหารอากาศ
มีหน้าที่ดำเนินการตรวจสอบภายในโดยอิสระเพื่อประเมินค่าประสิทธิผลในการควบคุมและบริหารทรัพยากรตามความมุ่งหมายของกองทัพอากาศ
กับมีหน้าที่กำหนดแนวทาง ควบคุม และประเมินผลเกี่ยวกับการฝึกศึกษา และการตรวจตรากิจการในสายวิทยาการด้านตรวจบัญชี
(๑๘) สำนักงานผู้บังคับทหารอากาศดอนเมือง มีหน้าที่อำนวยการ
และดำเนินการเกี่ยวกับการสารวัตรทหาร การตรวจตราและควบคุมเจ้าหน้าที่ของกองทัพอากาศให้อยู่ในระเบียบวินัย
การป้องกันและรักษาความสงบเรียบร้อยในสถานที่ราชการของกองทัพอากาศ
การดับเพลิงและกู้ภัยอากาศยาน การบรรเทาสาธารณภัย และการเรือนจำ
กับมีหน้าที่กำหนดแนวทาง ควบคุม และประเมินผลเกี่ยวกับการฝึกศึกษา และการตรวจตรากิจการในสายวิทยาการด้านสารวัตร
(๑๙) หน่วยทหารอื่นซึ่งมีฐานะเทียบเท่ากองร้อย กองพัน กรม หรือกองพล
ซึ่งขึ้นตรงต่อกองทัพอากาศ มีหน้าที่ตามที่กระทรวงกลาโหมกำหนด

มาตรา ๖  ให้รัฐมนตรีว่าการกระทรวงกลาโหมรักษาการตามพระราชกฤษฎีกานี้

ผู้รับสนองพระบรมราชโองการ
พันตำรวจโท
ทักษิณ  ชินวัตร
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่มีการจัดตั้งกรมกิจการพลเรือนทหารอากาศขึ้นในกองทัพอากาศ เพื่อปฏิบัติงานกิจการพลเรือนและการประชาสัมพันธ์ของกองทัพอากาศ
สมควรปรับปรุงการแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม เสียใหม่ให้เหมาะสมยิ่งขึ้น  จึงจำเป็นต้องตราพระราชกฤษฎีกานี้

มยุรี/พิมพ์
๙
ธันวาคม ๒๕๔๖

สุนันทา/อรดา/ตรวจ
๑๑
ธันวาคม ๒๕๔๖

พรพิมล/แก้ไข
๑๒
ธันวาคม ๒๕๔๖

ปฐมพร/ปรับปรุง
๒๕
มกราคม ๒๕๕๐

ศรินรัตน์/ปรับปรุง
๓๐
ธันวาคม ๒๕๖๓

อรญา/ตรวจ
๑๘ มกราคม
๒๕๖๔

[๑]
ราชกิจจานุเบกษา เล่ม ๑๒๐/ตอนที่ ๙๒ ก/หน้า ๔/๒๖ กันยายน ๒๕๔๖